اڪرم انصاري

شاهه لطيف جي فڪر جو ڄاڻو ۽ مشهور ليکڪ، پروفيسر اڪرم انصاري، پهرين جنوري 1925ع تي  نوشهري فيروز ۾ ڄائو. سندس وڏا ٻورڙيءَ، ضلعي دادوءَ جا رهاڪو هئا. پرائمري تعليم نوشهري فيروز جي مدرسي مان حاصل ڪيائين. انگريزي تعليم لاءِ نورمحمد هاءِ اسڪول، حيدرآباد ۾ داخل ٿيو، جتان 1943ع ۾ مئٽرڪ پاس ڪيائين. 1946ع ۾  بمبئي يونيورسٽيءَ مان بي.اي. (آنرز) ۽ 1948ع ۾ انگريزي ادب ۾ ايم.اي. ڪيائين. 1946ع کان 1950ع تائين ايس.ايم. ڪاليج، ڪراچيءَ ۾ انگريزيءَ جو استاد ٿي رهيو. ان کان پوءِ سنڌ جي تعليم کاتي ۾ انگريزيءَ جو پروفيسر مقرر ٿيو. جلد ئي انٽرميڊيئٽ ڪاليج جو پرنسپال ٿيو ۽ 1958ع ۾ ڊگري ڪاليج جو پرنسپال ٿي مختلف هنڌن تي رهيو. تعليم کاتي ۾ ڊپٽي سيڪريٽري ۽ ڊپٽي ڊائريڪٽر جي عهدن تي رهيو. 1973ع ۾ ڊائريڪٽر ڪاليجز حيدرآباد ريجن ٿيو. انصاري صاحب حيدرآباد تعليمي بورڊ جو چيئرمئن، سنڌ يونيورسٽيءَ جي انگريزي شعبي جو چيئرمئن ۽ سنڌ پبلڪ سروس ڪميشن جو ميمبر به ٿي رهيو. آخر ۾ سنڌ ٽيڪسٽ بڪ بورڊ جو چيئرمئن ٿيو، جتان 1984ع ۾ رٽائر ڪيائين. 

انصاري صاحب کي شاهه لطيف سان عشق هو. انگريزيءَ ۾ شاهه جي شاعريءَ ۾ پيغام تي ڪيترائي مقالا ۽ مضمون لکيائين. سندس ڇپيل ڪتابن ۾ “Latif and the Modern World” (1970ع)، "سُر کنڀات ۽ قرآني تعليم"، “Symbolism in the Poetry of Shah Latif” (1983ع) قابل ذڪر آهن.

لاڏاڻو
هي 31 ڊسمبر 1984ع تي وفات ڪري ويو. 
http://encyclopediasindhiana.org/article.php?Dflt=%D8%A7%DA%AA%D8%B1%D9%85%20%D8%A7%D9%86%D8%B5%D8%A7%D8%B1%D9%8A%20%20%D9%BE%D8%B1%D9%88%D9%81%D9%8A%D8%B3%D8%B1

حوالا

زمرو:ليکڪ
زمرو:سنڌي ليکڪ
زمرو:پاڪستاني شخصيتون